¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Nayra awkinakan yatichäwinakapaw qhanstayasi (1-9)
-
Kunatï qʼañuchki ukajj chuymatwa mistu (10-20)
-
Feniciankir mä warmejj Diosaruw confiyi (21-28)
-
Jesusajj kunayman usutanakaruw qolli (29-31)
-
Jesusajj pusi waranqaniruw manqʼayi (32-39)
15 Ukatsti Jerusalén markatwa fariseonakampi escribanakampejj Jesusan ukar jutapjjäna, akham sasa:
2 “¿Kunatsa discipulonakamajj nayra awkinakasan yatichäwinakap maysar apanukupjje? Jupanakajj janiw manqʼañatakejj ampars jareqasipkiti” sasa.
3 Jesusasti jupanakarojj sarakïnwa: “¿Kunatsa jumanakajj yatichäwinakam laykojj Diosan mandamientonakap pʼakintapjjta?
4 Diosajj akham sänwa: ‘Awkimarusa taykamarusa respetañamawa’, ‘khititejj awkipata jan ukajj taykapata jan wal parlki ukajj jiwayatäpan’ sasa.
5 Ukampis jumanakajj akham sapjjtawa: ‘Khititejj awkiparu jan ukajj taykaparu, “kunanakatï jumar yanaptʼañataki utjkitu ukanakajj Diosar katuyatäjjewa” siski ukajja,
6 janiw awkipar kunan yanaptʼañapas wakisjjeti’ sasa. Ukham sasaw jumanakajj yatichäwinakam laykojj Diosan arunakap maysar apanukupjjtajja.
7 Kʼari chuyman jaqenaka, Isaías profetajj qhanpun jumanakat akham säna:
8 ‘Aka jaqenakajj lakampikiw jachʼañchapjjetu, ukampis chuymanakapajj nayat wali jayankiwa.
9 Jaqenakan yatichäwinakap arunakajäkaspas ukham yatichapjjatap laykojja, inamayaw adorasipkitu’ sasa”.
10 Jaqenakar jawsthapisajj akham sarakïnwa: “Istʼapjjam, amuytʼapjjarakim:
11 kunatï lakat mantki ukajj janiw jaqer qʼañuchkiti, antisas lakat mistki ukaw jaqerojj qʼañuchi” sasa.
12 Ukatjja discipulonakaw jupar jakʼachasisajj akham sapjjäna: “¿Amuytati? Kuntï siskta uk istʼasajja fariseonakajj colerasipjjewa” sasa.
13 Jupasti sarakïnwa: “Kawkïr alitejj alajjpachankir Awkijan jan ayrutäki uka alejj jikʼinukutäniwa.
14 Jan yäqapjjamti, jupanakajj juykhu irpirinakäpjjewa. Mä juykhutejj yaqha juykhuru irpaspa ukhajja, panpachaniw pʼiyar jalantapjjaspa” sasa.
15 Pedrosti sarakïnwa: “Kuna uñachtʼäwtï uka jaqenakar siskta uk qhanañchtʼapjjeta” sasa.
16 Jupasti sänwa: “¿Janit jumanakas amuyapkarakta?
17 Kunatï lakat mantki ukajja, purakar purisaw cuerpot mistjje, ¿janit uk yatipkta?
18 Kunatï lakat mistki ukajj chuymatwa juti, ukaw niyas jaqerojj qʼañuchi.
19 Chuymatjja jan wali amuyunaka, jiwayasiñanaka, adulterio juchanaka, qʼañu juchanaka, lunthatasiñanaka, kʼari testimonionaka, jiskʼachir arunak parlañanakaw juti.
20 Ukanakaw niyas jaqerojj qʼañuchi. Jan jareqat amparamp manqʼañasti janiw jaqerojj qʼañuchkiti” sasa.
21 Uka cheqat sartasinjja, Tiro, Sidón cheqanakaruw Jesusajj sarjjäna.
22 Uksa cheqanakatsti Feniciankir mä warmiw jupan ukar jutäna, akham arnaqasisa: “Tata, Davidan Yoqapa, nayat khuyaptʼayasita. Demonion mantataw phuchajajj wal tʼaqesiski” sasa.
23 Ukampis jupajj janiw kamskänsa, ukatwa discipulonakapajj jupan ukar jutapjjäna, akham sasa: “Uka warmir khitanukjjam. Arnaqasis jutaskakiwa” sasa.
24 Jupasti sarakïnwa: “Chhaqat ovejanakar uñtasitäpki uka Israel markarukiw Diosajj khitanitu” sasa.
25 Uka warmejj Jesusan ukar jutasaw nayraqatapan akham sas altʼasïna: “¡Tatay, yanaptʼasikitaya!” sasa.
26 Jupasti sarakïnwa: “Wawanakat tʼantʼa aparasin anoqallunakar churañajj janiw walïkiti” sasa.
27 Warmisti sänwa: “Niyas ukhamaw Tata. Ukampis anoqallunakajj jaqepan mesapat jalaqtir puchunakwa manqʼasipjje” sasa.
28 Uk satasti Jesusajj akham sarakïnwa: “Jumajj taqe chuymaw Diosar confiytajja, ukhamajj kuntï munkta ukajj phoqaspan” sasa. Ukatjja ukaratpachaw phuchapajj waliptjjäna.
29 Uka cheqat sartasinjja, Galilea Qota jakʼaruw Jesusajj purïna. Ukatsti mä qollur makatasaw qontʼasirakïna.
30 Walja jaqenakaw jupar jakʼachasipjjäna. Jupanakasti cojonaka, amparat usutanaka, juykhunaka, amut jaqenaka, yaqha usutanakampwa jupan nayraqatapar apanipjjäna. Jupasti taqeniruw qollarakïna.
31 Amut jaqenakajj parljjapjjänwa, amparat usutanakas qollatäjjapjjänwa, cojonakas sartjjapjjänwa, juykhunakas uñj-jjapjjänwa, ukanak uñjasajj walpun jaqenakajj musparapjjäna, Israel markan Diosaparuw jachʼañchapjjarakïna.
32 Jesusasti discipulonakaparuw jawsäna, akham sarakïnwa: “Aka jaqenakat wal sinttʼasta, jupanakajj kimsa uruw nayamp chikäjjapjje, janirakiw manqʼatäpkiti. Janiw manqʼat awtjata khitanukuñ munkti, thak sarkasajj thayjtapjjaspawa” sasa.
33 Discipulonakasti juparojj akham sapjjarakïnwa: “¿Kawkitsa akhataq jaqenakar manqʼayañatakejj aka chʼusa lugaran tʼantʼa jikjjatapjjäjja?” sasa.
34 Jesusasti sarakïnwa: “¿Qhawqha tʼantʼas utjapjjtam?” sasa. Jupanakasti “paqallq tʼantʼampi mä qhawqha jiskʼa chawllanakampikiw utjapjjetu” sasaw sapjjarakïna.
35 Oraqer qontʼasipjjam sasin jaqenakar siskäna uka qhepatjja,
36 uka paqallq tʼantʼampi chawllanakampi aptasajj Diosaruw yuspäräna. Pachjasajja discipulonakaruw churäna, jupanakasti jaqenakaruw lakirapjjarakïna.
37 Taqeniw sistʼasiñkam manqʼapjjäna, paqallqo jachʼa canastanakaruw jiltʼanak phoqa phoq apthapipjjarakïna.
38 Ukanjja pusi waranqa chachanakaw manqʼapjjäna, warminakas wawanakas utjarakïnwa.
39 Ukatjja jaqenakar khitanukjjasajj boter sarjjatasaw Magadán sat cheqar sarjjäna.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Mateo 15
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ayr_Latn ayr_Latn ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn eng_Latn